Ο **Τάκης Μπαλτάκος** (**Παναγιώτης Μπαλτάκος**) είναι Έλληνας δικηγόρος, πολιτικός και πρόεδρος της Ελληνικής Ποδοσφαιρικής Ομοσπονδίας.

Ήταν γενικός γραμματέας της κυβέρνησης του Αντώνη Σαμαρά μέχρι τις 2 Απριλίου 2014, όταν και παραιτήθηκε λόγω της αποκάλυψης υπόγειων συνομιλιών του με τον Ηλία Κασιδιάρη. Σε αυτές τις συνομιλίες ο τότε γενικός γραμματέας της κυβέρνησης μιλούσε για τις δικαστικές διώξεις της Χρυσής Αυγής, τις οποίες μάλιστα αποδόμησε, κάνοντας λόγο για πολιτικές παρεμβάσεις από τον Αντώνη Σαμαρά, τον Χαράλαμπο Αθανασίου και τον Νίκο Δένδια.

Βιογραφία
---------

Ο Τάκης Μπαλτάκος είναι γόνος οικογένειας από τη Μάνη. Ο πατέρας του είχε καφενείο στους Αμπελοκήπους. Φοίτησε στο 10ο Γυμνάσιο Αμπελοκήπων. Συνέδεσε την πορεία του με την [[Παναθηναϊκό (ποδόσφαιρο) και με τον Αντώνη Σαμαρά.

Ο Μπαλτάκος σπούδασε νομική στην Αθήνα και αποφοίτησε το 1977. Ξεκίνησε δικηγορία στο γραφείο Τρύφωνα Κουταλίδη μαζί με τον Κώστα Καραμανλή. Ήταν μέλος της ΟΝΝΕΔ από το 1977 και συνδέθηκε φιλικά με τον Αντώνη Σαμαρά. Το 1987 ο Κωνσταντίνος Μητσοτάκης τον όρισε μέλος της ΟΚΕ Υπουργείου Εξωτερικών, το νεώτερο μέλος στην ιστορία της ΟΚΕ. Ακολουθούσε πολιτικά τον Αντώνη Σαμαρά από το 1977 μέχρι και το 2014.

Υπήρξε ακόμη νομικός σύμβουλος της ΕΠΑΕ την δεκαετία του ΄90 και νομικός σύμβουλος της ΚΑΕ
ΠΑΟ μέχρι το 2007, αντιπρόεδρος της ΚΑΕ ΠΑΟ το 2016, αντιπρόεδρος της ΠΑΕ ΠΑΟ το 2017.

Από τον Ιανουάριο του 2020 διατελεί νομικός σύμβουλος και εκπρόσωπος της ΠΑΕ ΠΑΟΚ.

Δραστηριότητα στην πολιτική
---------------------------

Ο Μπαλτάκος διετέλεσε γενικός γραμματέας της κυβέρνησης του Αντώνη Σαμαρά.

### Επαφές με Χρυσή Αυγή

SMS που βρέθηκαν στο κινητό του Κασιδιάρη κάνουν λόγο για συνεννοήσεις του Μπαλτάκου με τη ΧΑ την άνοιξη του 2013, όταν ήταν γενικός γραμματές της κυβέρνησης. Ο Μπαλτάκος επισκεπτόταν τα γραφεία της ΧΑ μαζί με τον Τάκη Μιχαλόλια, αδερφό του αρχηγού της ΧΑ, καθοδηγούσε την κοινοβουλευτική ομάδα της ΧΑ για τη στάση της σε ψηφοφορίες, με αποτέλεσμα την καταψήφιση τροπολογίας του Υπουργού Δικαιοσύνης Ρουπακιώτη, και συνεχάρη το βουλευτή της ΧΑ Ηλιόπουλο για το επεισόδιο που είχε προκαλέσει στην ολομέλεια που είχε ως αποτέλεσμα ο προεδρεύων να ζητήσει την επέμβαση του φρούραρχου της Βουλής. Αναφερόμενος στις συνομιλίες του, τον Απρίλιο του 2014, άφησε να εννοηθεί πως γίνονταν εν γνώσει του τότε Πρωθυπουργού. 

Λίγες μέρες μετά τη δολοφονία του Παύλου Φύσσα, ο Μπαλτάκος ζήτησε επικοινωνία με τον Κασιδιάρη. Σε συνομιλία που βιντεοσκόπησε κρυφά ο τότε βουλευτής της Χρυσής Αυγής Ηλίας Κασιδιάρης , ο Μπαλτάκος εμφανίζεται να λέει πως οι ανακριτές της υπόθεσης της Χρυσής Αυγής δεν είχαν κανένα στοιχείο για την προφυλάκιση στελεχών της οργάνωσης και πως οι υπουργοί Δένδιας και Αθανασίου έγιναν αποδέκτες της οργής του Αντώνη Σαμαρά όταν δεν προφυλακίστηκαν οι πρώτοι υπόδικοι βουλευτές της Χρυσής Αυγής. 

### Ίδρυση κόμματος Εθνικής Ενότητας

Στις 8 Απριλίου 2016, ο Μπαλτάκος μαζί με τον Γιώργο Καρατζαφέρη ίδρυσαν τον πολιτικό φορέα Εθνική Ενότητα και προσκάλεσαν πρώην βουλευτές της Νέας Δημοκρατίας, των Ανεξαρτήτων Ελλήνων και της Χρυσής Αυγής, εφόσον έχουν αποχωρήσει και έχουν διαγραφεί από το κόμμα, ώστε να ενταχθούν στο νέο φορέα.

### Ίδρυση Δύναμης Ελληνισμού και διαγραφή

Τον Ιούλιο του 2018 ανακοίνωσε μαζί με τον πρώην βουλευτή των ΑΝΕΛ, Δημήτρη Καμμένο, την ίδρυση κόμματος, στο οποίο θα είναι γενικός γραμματέας ο ίδιος και πρόεδρος ο Καμμένος. Τον Οκτώβριο του ίδιου έτους ανακοινώθηκε ότι το όνομα του κόμματος είναι Δύναμη Ελληνισμού.

Τον Νοέμβριο του 2018 δήλωσε πως θα είναι υποψήφιος δήμαρχος Αθηναίων με τη Δύναμη Ελληνισμού. Ωστόσο, τον Μάρτιο του 2019 γνωστοποίησε την υποψηφιότητά του με τους Ανεξάρτητους Έλληνες για το Ευρωπαϊκό Κοινοβούλιο και ο Καμμένος τον διέγραψε από τη Δύναμη Ελληνισμού.

Συγγραφικό έργο
---------------

* *Το τέλος του Εφιάλτη*, (Εκδόσεις Libro, 2004)
* *Ερμοκοπίδες*, (Εκδόσεις Ελληνικά Γράμματα, 2005)
* Το παράνομο ως προϋπόθεση της αστικής ευθύνης του Κράτους (Εκδόσεις Σάκουλα-1985).

Παραπομπές
----------

1. ↑  IEFIMERIDA.GR, NEWSROOM (1 Ιουνίου 2022). «Επίθεση Μπαλτάκου σε Αυγενάκη μόλις ανέλαβε πρόεδρος της ΕΠΟ - «Η διαιτησία ανήκει σε εμάς, τελεία και παύλα»». *iefimerida.gr*. Ανακτήθηκε στις 2 Ιουνίου 2022.
2. ↑  «Αρχειοθετημένο αντίγραφο». Αρχειοθετήθηκε από το πρωτότυπο στις 15 Φεβρουαρίου 2018. Ανακτήθηκε στις 15 Φεβρουαρίου 2018.
3. ↑  «Ποιος είναι πραγματικά ο Τάκης Μπαλτάκος -Eνα ταραγμένο βιογραφικό».
4. ↑  «Ο οπαδός της ΑΕΚ, Τάκης Μπαλτάκος, επίσημα στο νομικό επιτελείο της ΑΕΚ». *to10.gr*. 17 Φεβρουαρίου 2020. Ανακτήθηκε στις 9 Οκτωβρίου 2021.
5. ↑  «Επισήμως στο νομικό επιτελείο του ΠΑΟΚ ο Τάκης Μπαλτάκος». *Ειδήσεις - νέα - Το Βήμα Online*. 17 Φεβρουαρίου 2020. Ανακτήθηκε στις 9 Οκτωβρίου 2021.
6. ↑  Ψαρράς, Δημήτρης (18-09-2014). «Ανοιχτή γραμμή Μαξίμου και Χρυσής Αυγής». *Η Εφημερίδα των Συντακτών*: σελ. 7.. Ανακτήθηκε στις 11-03-2022.
7. 1 2  Ψαρράς, Δημήτρης (19-09-2014). ««Ηλία, σε θέλει επειγόντως ο Τάκης»». *Η Εφημερίδα των Συντακτών*.. Ανακτήθηκε στις 11-03-2022.
8. ↑
9. ↑  «Πολιτικός σεισμός από τους διαλόγους-σοκ του Μπαλτάκου με τον Κασιδιάρη». Αρχειοθετήθηκε από το πρωτότυπο στις 15 Φεβρουαρίου 2018. Ανακτήθηκε στις 15 Φεβρουαρίου 2018.
10. ↑
11. ↑  ΣΚΑΪ. «Ίδρυση δεξιού κόμματος ανακοίνωσαν Τάκης Μπαλτάκος και Δημήτρης Καμμένος». Αρχειοθετήθηκε από το πρωτότυπο στις 2018-10-17.. Ανακτήθηκε στις 2018-10-17.
12. ↑  «Αυτό είναι το όνομα του κόμματος Καμμένου - Μπαλτάκου | in.gr». *in.gr*. 2018-10-01.. Ανακτήθηκε στις 2018-10-17.
13. ↑  «Υποψήφιος ευρωβουλευτής με τους ΑΝΕΛ ο Τάκης Μπαλτάκος, του Σταύρου Παπαντωνίου | Kathimerini». *www.kathimerini.gr*. Ανακτήθηκε στις 8 Μαρτίου 2019.
14. ↑  «Ο Δημήτρης Καμμένος διέγραψε τον Μπαλτάκο από τη «Δύναμη Ελληνισμού»». *Ελεύθερος Τύπος*. 6 Μαρτίου 2019. Ανακτήθηκε στις 8 Μαρτίου 2019.